Psira sal Bosasa, DUT-skietery ondersoekPolisiebeamptes monitor ŉ betoging by die Durban Universiteit van Tegnologie (DUT) ná die skietvoorval Dinsdag (6 Februarie 2019). Foto: Doctor Ngcobo/African News Agency Psira, die private sekuriteitsbedryf se regulerende liggaam, het Woensdag gesê hy sal ook ŉ ondersoek doen na die skietvoorval op die kampus van die Durban Universiteit van Tegnologie (DUT) wat tot die dood van ŉ student gelei het. Die 20-jarige Mlungisi Madonsela is Dinsdag op die DUT se Steve Biko-kampus geskiet toe betogende student met private sekuriteitsbeamptes gebots het. Hy het later in die hospitaal gesterf. Daar word beweer Madonsela is deur een van die private veiligheidsbeamptes, wat deur die DUT gekontrakteer is, geskiet. Manabela Chauke, uitvoerende hoof van Psira, het gister in ŉ verklaring gesê die owerheid se senior wetstoepassingsbeamptes is opdrag gegee om die voorval te ondersoek. Hy het namens Psira sy medelye teenoor Madonsela se naasbestaandes uitgespreek. Intussen sal Psira ook ondersoek instel na die verdoemende bewerings teen African Global Operations (voorheen Bosasa). Dié maatskappy is sedert Desember 1998 by Psira geregistreer. “Die ondersoek hou verband met die oortreding van die private veiligheidsbedryf se gedragskode,” het Chauke gesê. Bewerings van wydverspreide korrupsie, omkopery en geldwassery by die maatskappy het in die afgelope paar weke aan die lig gekom. “Ons sien die bewerings wat tans in die openbare domein is in ŉ baie ernstige lig en ons werk onverpoosd saam met ander wetstoepassingsowerhede om hierdie saak spoedig af te handel.”